Publication: Magyar Közlöny
Issue: MK-2001-132 (Year: 2001, Number: 132)
Era: 1990-2004
Section: 80/1998. (XII. 16.) OGY határozatot, amelyben felkérte a
Paragraph Index: 866

80/1998. (XII. 16.) OGY határozatot, amelyben felkérte a Kormányt, hogy — az Országos Igazságszolgáltatási Tanács és a legfőbb ügyész bevonásával — vizsgálja meg, az ítélőtáblák felállításának személyi és tárgyi feltételei milyen határidővel és milyen módon biztosíthatók. A határozat alapján a Kormánynak 1999. június 30-ig kellett benyújtania „az Alkotmánnyal összhangban álló törvényjavaslatot” az Országgyűléshez. Az Országgyűlés — a Kormány által benyújtott törvényjavaslat alapján — elfogadta az Itv3.-at, amelynek 1. §-a az ország egész területére kiterjedő illetékességű, budapesti székhelyű Országos Ítélőtábla létrehozásáról rendelkezett. A törvényhozók a prognosztizált ügyfélforgalmi adatokkal, az előzetes költségelemzésekkel, valamint szakmai szempontokkal indokolták, hogy egy ítélőtáblát intézményesítettek. Az Alkotmánybíróság mindezekkel kapcsolatban megállapítja, hogy az Országgyűlés kizárólag az Alkotmány által meghatározott keretek között mérlegelhet költségvetési, célszerűségi és szakmai szempontokat. Az Alkotmány nem zárja ki azt, hogy az ítélőtáblák — ésszerű időhatárok között — fokozatosan kezdjék meg működésüket. Ezzel szemben a jogalkotó az Itv3. elfogadásával lezártnak tekintette az Alkotmány 45. § (1) bekezdésének végrehajtását, a négyszintű bírósági rendszer kialakítását. A törvény indokolása kizárólag az új bírósági szint létrehozását tekinti az Alkotmányból származó jogalkotói kötelezettségnek. Az Alkotmány azonban több ítélőtábla felállítását követeli meg, s ezt a jogalkotó nem hagyhatja figyelmen kívül az ítélőtáblák számának és illetékességének meghatározásakor. III.

Source: https://magyarkozlony.hu/hivatalos-lapok/424f68461e6d1e938cdb6dbbe9cd1eb5c13ddacc/dokumentumok/722ca103713aa5baed8ee2e3e9c0e15464414ce6/letoltes